CELEX: 32018D0907(01)
Language: bg
Date: 2018-09-06 00:00:00
Title: Решение на Комисията от 6 септември 2018 година за назначаване на постоянния независим председател на високо равнище и заместник-председателя на експертната комисия, определена в член 143 от Регламент (ЕС, Евратом) 2018/1046 на Европейския парламент и на Съвета (Финансовия регламент), за оставащия период от техния сегашен мандат

7.9.2018   
               
               
                  BG
               
               
                  Официален вестник на Европейския съюз
               
               
                  C 315/3
               
            
         РЕШЕНИЕ НА КОМИСИЯТА
         от 6 септември 2018 година
         за назначаване на постоянния независим председател на високо равнище и заместник-председателя на експертната комисия, определена в член 143 от Регламент (ЕС, Евратом) 2018/1046 на Европейския парламент и на Съвета (Финансовия регламент), за оставащия период от техния сегашен мандат
         (2018/C 315/04)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (1), и по-специално член 143, параграф 3 от него,
         като има предвид, че:
         
                     (1)
                  
                  
                     Експертната комисия е в основата на системата за ранно откриване и отстраняване (EDES, наричана по-нататък „експертна комисия на EDES“). Създадена през 2016 г., междуинституционалната експертна комисия има предимно (или inter alia) задачата да дава препоръки по искане на разпоредителите с бюджетни кредити на всички институции и органи относно налагането на административни санкции (изключване от финансиране от Съюза и/или налагане на финансови санкции) за ненадеждни икономически оператори.
                  
               
                     (2)
                  
                  
                     След публична покана за заявяване на интерес и след подбор, извършен от комисия от трима генерални директори на Комисията, колегиумът на членовете на Комисията реши на 5 юли 2016 г. (PV (2016) 2176) да назначи г-н Christian PENNERA, бивш юрисконсулт и генерален директор на правната служба на Европейския парламент, и г-жа Maria Isabel ROFES i PUJOL, бивш съдия в Съда на публичната служба на Европейския съюз, за председател и заместник-председател на експертната комисия на EDES, съответно за мандат от пет години, който изтича на 4 юли 2021 г.
                  
               
                     (3)
                  
                  
                     На 20 юни 2018 г. колегиумът реши да назначи г-н PENNERA и г-жа ROFES i PUJOL съответно за председател и заместник-председател на специалния орган за разглеждане на финансови нередности на Комисията, посочен в член 73 параграф 6 от отменения Регламент (ЕС, Евратом) № 966/2012 на Европейския парламент и на Съвета (2) (наричан по-нататък „специален орган за разглеждане на финансови нередности“), за период от две години. Специалният орган за разглеждане на финансови нередности на Комисията изпълнява консултативна роля при определянето на наличието и последиците от финансови нередности, извършени от членовете на персонала. Специални органи за разглеждане на финансови нередности бяха създадени и в други институции на Съюза.
                  
               
                     (4)
                  
                  
                     Новият финансов регламент, който влезе в сила на 2 август 2018 г., отменя всички специални органи за разглеждане на финансови нередности и прехвърля компетентността им на експертната комисия на EDES. Това прехвърляне на компетентностите на специалните органи за разглеждане на финансови нередности към експертната комисия на EDES ще се прилага само за изпълнението на бюджетните кредити за административни разходи, считано от 1 януари 2019 г.
                  
               
                     (5)
                  
                  
                     Необходимо е да се гарантира, че назначаването и мандатът на председателя, доколкото става дума за третирането на финансовите нередности, извършени от членовете на персонала, отговарят изцяло на изискванията на Финансовия регламент по отношение на независимостта на председателя, както и на условията за продължителността на мандата му и процедурата за подбор. Това следва да се приложи и за заместник-председателя.
                  
               
                     (6)
                  
                  
                     По-специално с цел зачитане на тяхната независимост и на целостта на петгодишния им мандат съответно като председател и заместник-председател на експертната комисия на EDES, г-н Christian PENNERA и г-жа Maria Isabel ROFES i PUJOL следва също да бъдат назначени за оставащия период от техния мандат съответно за председател и заместник-председател на слятата експертна комисия. Това е необходимо също така, като се има предвид неподновяемият характер на мандата на председателя на експертната комисия на EDES. Във връзка с това е важно да се подчертае, че процедурата, следвана през 2016 г. за назначаването на г-н PENNERA и г-жа ROFES i PUJOL съответно като председател и заместник-председател на експертната комисия на EDES, отговаря на всички изисквания на новия Финансов регламент за назначаването на председателя и заместник-председателя на слятата експертна комисия.
                  
               
                     (7)
                  
                  
                     С цел да се осигури прозрачност и правилна информация на икономическите оператори, както и на персонала на институциите на Съюза, органите на Съюза и европейските служби и агенции, тези назначения следва да се публикуват и съобщят на другите институции на Съюза, органите на Съюза и европейските служби и агенции,
                  
               РЕШИ:
         
            Член 1
            Назначения
            Г-н Christian PENNERA и г-жа Maria Isabel ROFES i PUJOL се назначават съответно за председател и заместник-председател на експертната комисия, посочена в член 143 на Финансовия регламент, за оставащата част от техния мандат от пет години, както беше решено от колегиума на членовете на Комисията на 5 юли 2016 г. (PV (2016) 2176).
         
         
            Член 2
            Договори като специални консултанти
            Както е предвидено в член 143, параграф 3 от Финансовия регламент, г-н Christian PENNERA и г-жа Maria Isabel ROFES i PUJOL са административно прикрепени като специални консултанти към комисар ЙОТИНГЕР в съответствие с Правилника относно специалните консултанти, C(2007) 6655 от 19 декември 2007 г., изменен с Решение C(2014) 541 на Комисията от 6 февруари 2014 г.
            
                        1.
                     
                     
                        За да се зачитат независимостта на г-н PENNERA и г-жа ROFES i PUJOL и продължителността на техния мандат, техните договори като специални консултанти ще бъдат удължени до края на мандата им. Договорът на г-н PENNERA включва 70 работни дни и 35 командировъчни дни, а договорът на г-жа ROFES i PUJOL включва 60 работни дни и 35 командировъчни дни. Броят на работните дни може да се изменя посредством административни и бюджетни решения. Г-н PENNERA и г-жа ROFES i PUJOL ще получат възнаграждение за всеки ден работа, изчислено въз основа на основната заплата на длъжностно лице на Европейския съюз със степен AD 16, стъпка 1.
                     
                  
                        2.
                     
                     
                        Договорите на г-н PENNERA и г-жа ROFES i PUJOL съответно като председател и заместник-председател на специалния орган за разглеждане на финансови нередности на Комисията, посочен в член 73 параграф 6 от отменения Регламент (ЕС, Евратом) № 966/2012, приключват на 31 декември 2018 г.
                     
                  
                        3.
                     
                     
                        Комисар ЙОТИНГЕР е оправомощен да изменя, при условие че са налични достатъчно средства, договорите на специалните консултанти в случай на надлежно обосновани нужди.
                     
                  
                        4.
                     
                     
                        Генералният директор на ГД „Човешки ресурси и сигурност“ е оправомощен да изпълни това решение чрез подписване на договори от името на органа, оправомощен да сключва договори.
                     
                  
         
            Член 3
            Публикуване и уведомяване
            Генерална дирекция „Човешки ресурси и сигурност“ се инструктира да публикува тези назначения в Официален вестник, серия С и да уведоми за тях другите институции на Съюза, органите на Съюза и европейските служби и агенции.
         
         
            Съставено в Брюксел на 6 септември 2018 година.
            
               
                  За Комисията
               
               Günther OETTINGER
               
                  Член на Комисията
               
            
         
         
            (1)  ОВ L 193, 30.7.2018 г., стр. 1.
         
            (2)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стp. 1).